### NN 151/2025 (15.12.2025.), Zakon o izmjenama i dopunama Zakona o osiguranju

HRVATSKI SABOR

2257

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O OSIGURANJU

Proglašavam Zakon o izmjenama i dopunama Zakona o osiguranju, koji je Hrvatski sabor donio na sjednici 5. prosinca 2025. godine.

Klasa: 011-02/25-02/102
 Urbroj: 71-10-01/1-25-2
 Zagreb, 9. prosinca 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O OSIGURANJU

Članak 1.

U Zakonu o osiguranju (»Narodne novine«, br. 30/15., 112/18., 63/20., 133/20., 151/22. i 152/24.) u članku 2. stavku 1. točke 3. i 5. mijenjaju se i glase:

»3. Direktiva (EU) 2016/97 Europskog parlamenta i Vijeća od 20. siječnja 2016. o distribuciji osiguranja (preinačeni tekst) (Tekst značajan za EGP) (SL L 26, 2. 2. 2016.) kako je posljednji put izmijenjena Direktivom (EU) 2023/2864 Europskog parlamenta i Vijeća od 13. prosinca 2023. o izmjeni određenih direktiva u pogledu uspostave i funkcioniranja jedinstvene europske pristupne točke (SL L, 2023/2864, 20. 12. 2023.)

5. Direktiva 2009/138/EZ Europskog parlamenta i Vijeća od 25. studenoga 2009. o osnivanju i obavljanju djelatnosti osiguranja i reosiguranja (Solventnost II) (preinačeno) (Tekst značajan za EGP) (SL L 335, 17. 12. 2009.) kako je posljednji put izmijenjena Direktivom (EU) 2023/2864 Europskog parlamenta i Vijeća od 13. prosinca 2023. o izmjeni određenih direktiva u pogledu uspostave i funkcioniranja jedinstvene europske pristupne točke (SL L, 2023/2864, 20. 12. 2023.).«.

Članak 2.

U članku 3. točki 61. iza broja: »2016.)« briše se točka.

Iza točke 61. dodaje se točka 62. koja glasi:

»62. Uredba (EU) 2023/2859 je Uredba (EU) 2023/2859 Europskog parlamenta i Vijeća od 13. prosinca 2023. o uspostavi jedinstvene europske pristupne točke za centralizirani pristup javno dostupnim informacijama koje su od važnosti za financijske usluge, tržišta kapitala i održivost (Tekst značajan za EGP) (SL L, 2023/2859, 20. 12. 2023.).«.

Članak 3.

U članku 23. stavak 7. briše se.

Članak 4.

U članku 34. iza stavka 5. dodaju se stavci 6. i 7. koji glase:

»(6) Agencija je dužna informacije iz stavka 5. ovoga članka dostaviti EIOPA-i i za potrebe njihove dostupnosti na jedinstvenoj europskoj pristupnoj točki (ESAP) uspostavljenoj na temelju Uredbe (EU) 2023/2859.

(7) Agencija je dužna osigurati da informacije iz stavka 5. ovoga članka ispunjavaju sljedeće zahtjeve:

1. dostavljaju se u formatu iz kojeg se mogu izdvojiti podaci kako je definirano u članku 2. točki 3. Uredbe (EU) 2023/2859

2. priloženi su im sljedeći metapodaci:

a. sva imena društva za osiguranje ili društva za reosiguranje na koje se informacije odnose

b. ako postoji, identifikacijska oznaka pravne osobe društva za osiguranje ili društva za reosiguranje kako je utvrđena u skladu s člankom 7. stavkom 4. točkom (b) Uredbe (EU) 2023/2859

c. vrsta informacija kako je klasificirana u skladu s člankom 7. stavkom 4. točkom (c) Uredbe (EU) 2023/2859

d. naznaka o tome sadržavaju li informacije osobne podatke.«.

Članak 5.

U članku 161. stavak 1. mijenja se i glasi:

»(1) Društvo za osiguranje dužno je imovinu za pokriće tehničkih pričuva ulagati na način koji je primjeren prirodi i trajanju obveza osiguranja i obveza reosiguranja i u najboljem interesu svih ugovaratelja osiguranja, osiguranika i korisnika osiguranja uzimajući u obzir bilo koji objavljeni cilj u skladu s policom osiguranja.«.

Članak 6.

U članku 168. iza stavka 7. dodaju se stavci 8. do 12. koji glase:

»(8) Kada društvo za osiguranje objavljuje informacije iz stavka 1. ovoga članka i članka 336. stavka 1. ovoga Zakona, dužno je istodobno s javnom objavom informacija dostaviti te informacije Agenciji za potrebe njihove dostupnosti na jedinstvenoj europskoj pristupnoj točki (ESAP) uspostavljenoj na temelju Uredbe (EU) 2023/2859.

(9) Društvo za osiguranje dužno je osigurati da informacije iz stavka 8. ovoga članka ispunjavaju sljedeće zahtjeve:

1. dostavljaju se u formatu iz kojeg se mogu izdvojiti podaci kako je definirano u članku 2. točki 3. Uredbe (EU) 2023/2859 ili, ako je to propisano pravom Europske unije, u strojno čitljivom formatu kako je definirano u članku 2. točki 4. Uredbe (EU) 2023/2859

2. priloženi su im sljedeći metapodaci:

a. sva imena društva za osiguranje na koje se informacije odnose

b. identifikacijska oznaka pravne osobe društva za osiguranje kako je utvrđena u skladu s člankom 7. stavkom 4. točkom (b) Uredbe (EU) 2023/2859

c. veličina društva za osiguranje po kategorijama kako su utvrđene u skladu s člankom 7. stavkom 4. točkom (d) Uredbe (EU) 2023/2859

d. vrsta informacija kako je klasificirana u skladu s člankom 7. stavkom 4. točkom (c) Uredbe (EU) 2023/2859

e. naznaka o tome sadržavaju li informacije osobne podatke.

(10) Ako društvo za osiguranje nema identifikacijsku oznaku pravne osobe kako je utvrđena u skladu s člankom 7. stavkom 4. točkom (b) Uredbe (EU) 2023/2859, dužno ju je ishoditi prije dostave informacija iz stavka 8. ovoga članka.

(11) Agencija je dužna osigurati da su informacije iz stavka 8. ovoga članka dostupne na jedinstvenoj europskoj pristupnoj točki (ESAP) uspostavljenoj na temelju Uredbe (EU) 2023/2859 te da iste ispunjavaju zahtjeve iz stavka 9. ovoga članka.

(12) Agencija je, u smislu ovoga Zakona, tijelo za prikupljanje kako je definirano u članku 2. točki 2. Uredbe (EU) 2023/2859.«.

Članak 7.

U članku 195. stavak 1. mijenja se i glasi:

»(1) Glavna skupština društva za osiguranje imenuje revizorsko društvo koje će obaviti zakonsku reviziju za poslovnu godinu na koju se revizija odnosi u roku propisanom zakonom kojim se uređuje revizija.«.

Članak 8.

U članku 196. stavku 1. riječ: »sedam« zamjenjuje se riječju: »deset«.

Članak 9.

U članku 211.a iza stavka 6. dodaju se stavci 7. i 8. koji glase:

»(7) Agencija je dužna informacije iz stavaka 1. i 3. ovoga članka dostaviti EIOPA-i i za potrebe njihove dostupnosti na jedinstvenoj europskoj pristupnoj točki (ESAP) uspostavljenoj na temelju Uredbe (EU) 2023/2859.

(8) Agencija je dužna osigurati da informacije iz stavaka 1. i 3. ovoga članka ispunjavaju sljedeće zahtjeve:

1. dostavljaju se u formatu iz kojeg se mogu izdvojiti podaci kako je definirano u članku 2. točki 3. Uredbe (EU) 2023/2859

2. priloženi su im sljedeći metapodaci:

a. sva imena distributera osiguranja ili distributera reosiguranja na koje se informacije odnose

b. ako postoji, identifikacijska oznaka pravne osobe distributera osiguranja ili distributera reosiguranja kako je utvrđena u skladu s člankom 7. stavkom 4. točkom (b) Uredbe (EU) 2023/2859

c. vrsta informacija kako je klasificirana u skladu s člankom 7. stavkom 4. točkom (c) Uredbe (EU) 2023/2859

d. naznaka o tome sadržavaju li informacije osobne podatke.«.

Članak 10.

Naslov iznad članka 226. mijenja se i glasi: »Zapisnik o neposrednom nadzoru«.

Članak 226. mijenja se i glasi:

»(1) Nakon provedenog postupka neposrednog nadzora sastavlja se zapisnik s detaljnim opisom utvrđenog činjeničnog stanja, odnosno opisom radnji ili propusta društva za osiguranje i odgovornih osoba koji su doveli do nedostataka, nezakonitosti i/ili nepravilnosti u poslovanju društva za osiguranje ako su isti utvrđeni u postupku nadzora.

(2) Ako u postupku nadzora nisu utvrđene nezakonitosti i/ili nepravilnosti ili su iste utvrđene, ali su otklonjene do izrade zapisnika, takve se okolnosti također navode u zapisniku.

(3) Zapisnik se dostavlja društvu za osiguranje, a uprava društva za osiguranje dužna je bez odgađanja zapisnik o obavljenom nadzoru dostaviti nadzornom odboru ili drugom odgovarajućem nadzornom organu društva za osiguranje.«.

Članak 11.

Naslov iznad članka 227. mijenja se i glasi: »Prigovor na zapisnik o neposrednom nadzoru«.

Članak 227. mijenja se i glasi:

»(1) Prigovor na zapisnik društvo za osiguranje može podnijeti Agenciji u roku od 15 dana od dana primitka zapisnika.

(2) Iznimno od stavka 1. ovoga članka, u slučajevima kada iz zapisnikom utvrđenih činjenica proizlazi da je to nužno radi zaštite javnog interesa u smislu sprječavanja mogućih bitnih štetnih posljedica za potrošače i/ili treće osobe i ispunjavanja mjera zaštite njihovih interesa u skladu s odredbama ovoga Zakona, ili kada je to potrebno u svrhu sprječavanja mogućih bitnih štetnih posljedica za društvo za osiguranje zbog njegove neusklađenosti s potrebnim solventnim kapitalom i/ili zbog njegove neusklađenosti s minimalnim potrebnim kapitalom i/ili kada društvo za osiguranje prestane ispunjavati uvjete za dobivanje odobrenja za obavljanje poslova osiguranja i/ili kada društvo za osiguranje u velikoj mjeri ne ispunjava svoje obveze prema propisima koji se na njega odnose, rok za podnošenje prigovora iznosi osam dana od dana primitka zapisnika, a u tim je slučajevima Agencija dužna u uputi o pravnom lijeku sadržanoj u zapisniku posebno obrazložiti razloge zbog kojih je primijenjen rok iz ovoga stavka.

(3) Prigovor iz stavka 1. ovoga članka mora sadržavati:

1. navođenje zapisnika na koji se prigovor podnosi

2. izjavu da se navodi iz zapisnika pobijaju u cijelosti ili u određenom dijelu

3. razloge prigovora i

4. druge podatke koje mora sadržavati svaki podnesak, u skladu sa zakonom kojim se uređuje opći upravni postupak.

(4) U prigovoru iz stavka 1. ovoga članka društvo za osiguranje može navesti činjenice iz kojih proizlazi da nedostaci, nezakonitosti i nepravilnosti navedeni u zapisniku ne postoje ili su uklonjeni nakon primitka zapisnika i o tome predočiti dokaze.

(5) Ako se društvo za osiguranje poziva na isprave, dužno ih je kao dokaze priložiti prigovoru.

(6) O prigovoru na zapisnik Agencija će odlučiti u rješenju kojim rješava upravnu stvar.«.

Članak 12.

Naslov iznad članka 228. mijenja se i glasi: »Dopuna zapisnika na temelju prigovora«.

Članak 228. mijenja se i glasi:

»(1) Iznimno od članka 227. stavka 6. ovoga Zakona, Agencija će na temelju prigovora iz članka 227. ovoga Zakona sastaviti dopunu zapisnika ako ocijeni da iz prigovora i dokaza dostavljenih uz prigovor proizlazi:

1. osnovanost pojedinih navoda u pogledu odlučnih činjenica ili

2. da su nedostatci, nezakonitosti i/ili nepravilnosti djelomično ili u cijelosti uklonjeni.

(2) Dopuna zapisnika dostavlja se društvu za osiguranje koje na dopunu zapisnika ima pravo podnijeti prigovor u roku od osam dana od dana primitka dopune zapisnika.

(3) Na prigovor iz stavka 2. ovoga članka primjenjuju se odredbe članka 227. stavaka 4., 5. i 6. ovoga Zakona.

(4) Prigovor na dopunu zapisnika Agencija će uzeti u obzir pri odlučivanju o upravnoj stvari.«.

Članak 13.

Iza članka 228. dodaju se naslov iznad članka i članak 228.a koji glase:

»Okončanje postupaka neposrednog nadzora

Članak 228.a

(1) O završetku postupka neposrednog nadzora Agencija odlučuje rješenjem.

(2) Ako u postupku nadzora nisu utvrđene nezakonitosti i/ili nepravilnosti za koje bi se donosila odgovarajuća nadzorna mjera, Agencija će donijeti rješenje u kojem se navedeno utvrđuje i navodi da je postupak nadzora okončan.

(3) Ako su u postupku nadzora utvrđene nezakonitosti i/ili nepravilnosti, ali iz zapisnika, dopune zapisnika i prigovora proizlazi da su u potpunosti otklonjene, a Agencija ocijeni da nije potrebno izricati nadzorne mjere, Agencija će donijeti rješenje kojim se navedeno utvrđuje i navodi da je postupak nadzora okončan.

(4) Ako tijekom postupka nadzora zapisnikom utvrđene nezakonitosti i/ili nepravilnosti nisu otklonjene ili su otklonjene djelomično ili u cijelosti, ili je utvrđeno činjenično stanje izmijenjeno, navedeno će se uzeti u obzir prilikom odlučivanja o odgovarajućim nadzornim mjerama.«.

Članak 14.

U članku 251. iza stavka 4. dodaje se stavak 5. koji glasi:

»(5) Agencija je dužna osigurati da su informacije iz stavka 1. ovoga članka dostupne na jedinstvenoj europskoj pristupnoj točki (ESAP) uspostavljenoj na temelju Uredbe (EU) 2023/2859 te da iste ispunjavaju sljedeće zahtjeve:

1. dostavljaju se u formatu iz kojeg se mogu izdvojiti podaci kako je definirano u članku 2. točki 3. Uredbe (EU) 2023/2859

2. priloženi su im sljedeći metapodaci:

a. sva imena društva za osiguranje na koje se informacije odnose

b. ako postoji, identifikacijska oznaka pravne osobe društva za osiguranje kako je utvrđena u skladu s člankom 7. stavkom 4. točkom (b) Uredbe (EU) 2023/2859

c. vrsta informacija kako je klasificirana u skladu s člankom 7. stavkom 4. točkom (c) Uredbe (EU) 2023/2859

d. naznaka o tome sadržavaju li informacije osobne podatke.«.

Članak 15.

U članku 267. stavak 1. mijenja se i glasi:

»(1) Odluku o otvaranju postupka likvidacije društvo za osiguranje objavljuje u »Narodnim novinama«, a izreku odluke o otvaranju postupka likvidacije u »Službenom listu Europske unije«, na hrvatskom jeziku ili na jednom od službenih jezika drugih država članica.«.

Iza stavka 3. dodaje se stavak 4. koji glasi:

»(4) Agencija je dužna osigurati da su informacije iz stavka 1. ovoga članka dostupne na jedinstvenoj europskoj pristupnoj točki (ESAP) uspostavljenoj na temelju Uredbe (EU) 2023/2859 te da iste ispunjavaju sljedeće zahtjeve:

1. dostavljaju se u formatu iz kojeg se mogu izdvojiti podaci kako je definirano u članku 2. točki 3. Uredbe (EU) 2023/2859

2. priloženi su im sljedeći metapodaci:

a. sva imena društva za osiguranje na koje se informacije odnose

b. ako postoji, identifikacijska oznaka pravne osobe društva za osiguranje kako je utvrđena u skladu s člankom 7. stavkom 4. točkom (b) Uredbe (EU) 2023/2859

c. vrsta informacija kako je klasificirana u skladu s člankom 7. stavkom 4. točkom (c) Uredbe (EU) 2023/2859

d. naznaka o tome sadržavaju li informacije osobne podatke.«.

Članak 16.

U članku 411. stavku 2. točki 3. iza riječi: »broj (OIB)« dodaju se riječi: »i adresu elektroničke pošte«.

Članak 17.

U članku 412. stavku 1. točka 2. mijenja se i glasi:

»2. Agencija pravnu osobu upisuje u registar Agencije na temelju izdane dozvole te nakon primljene obavijesti te osobe o upisu u odgovarajući registar i dostavljenog dokaza o ispunjavanju uvjeta propisanih člankom 424. stavcima 1. i 2. ovoga Zakona.«.

PRIJELAZNE I ZAVRŠNE ODREDBE

Članak 18.

Za poslovnu godinu 2026. primjenjuje se rok za imenovanje revizorskog društva iz članka 195. stavka 1. Zakona o osiguranju (»Narodne novine«, br. 30/15., 112/18., 63/20., 133/20., 151/22. i 152/24.).

Članak 19.

Hrvatska agencija za nadzor financijskih usluga dužna je u roku od 30 dana od dana stupanja na snagu članaka 4., 6., 9. i 14. ovoga Zakona i članka 267. stavka 4. koji je dodan člankom 15. ovoga Zakona obavijestiti Europsko nadzorno tijelo za vrijednosne papire i tržišta kapitala da je, sukladno članku 6. ovoga Zakona, tijelo za prikupljanje kako je definirano u članku 2. točki 2. Uredbe (EU) 2023/2859.

Članak 20.

Ovaj Zakon stupa na snagu osmoga dana od dana objave u »Narodnim novinama«, osim članaka 4., 6., 9. i 14. ovoga Zakona i članka 267. stavka 4. koji je dodan člankom 15. ovoga Zakona, koji stupaju na snagu 10. siječnja 2030.

Klasa: 022-02/25-01/87

Zagreb, 5. prosinca 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.